Sophie Elise

**Sofie Steen Isachsen** (født 1994), kjent som **Sophie Elise**, er en norsk influenser, mediepersonlighet, forfatter, podcaster og forretningsperson. Hun begynte sin karriere i 2011 som blogger og regnes ifølge Store norske leksikon som en av Norges første suksessfulle bloggere.

Isachsen har utgitt fire bøker og fem musikkutgivelser. Debutsingelen «Lionheart» (2014) kom til 12.-plass på VG-lista og oppnådde platinastatus. Hun ble kåret til «Årets blogger» og «Folkets favoritt» under Vixen Blog Awards 2015, og samme år omtalt som «Medie-Norges mektigste kvinne» av nettavisen *[[Medier24]]*. I 2019 mottok hun prisen «Årets business» under Vixen Influencer Awards.

## Bakgrunn
Elise Steen Isachsen ble født 18. desember 1994 i Harstad i Troms. Fornavnet ble tidlig endret til *Sofie* for å unngå forveksling med morens navn, Lise. Hun har selv uttalt at hun ble mobbet på barneskolen, hovedsakelig på grunn av utseendet. Isachsen har også nevnt Barbie som et skjønnhetsideal og har tidligere brukt markant sminke og blondt hår.

Isachsen ble kjent gjennom sin blogg «Sophie Elise», som hun startet i 2011. Bloggen omhandlet blant annet privatliv, dyrevern, helse, sminke, shopping og mote, og hun delte også erfaringer med kosmetiske behandlinger og plastiske operasjoner. Etterhvert opparbeidet hun seg betydelig inntekt gjennom bloggvirksomheten, noe som førte til at hun utsatte videre studier. I januar 2020 kunngjorde hun at hun hadde skrevet sitt siste blogginnlegg, som følge av omfattende kritikk og personangrep.

## Karriere
### Fjernsyn og musikk
Isachsen medvirket i TV 2-programmet *[[Bloggerne]]* i periodene 2014–2016 og 2021. Hun fikk senere egne serier på TV 2, blant annet *[[Sophie Elises verden]]* (2018–2020) og *[[Sophie Elise tester Norge]]* (2019). I 2021–2022 vikarierte hun for Marte Bratberg som programleder i *[[God kveld Norge]]*, sammen med Niklas Baarli. I 2021 deltok hun i den sjette sesongen av *[[Farmen kjendis]]*, der hun gikk videre til finaleuken og endte på sjetteplass.

Som musikkutøver ga hun ut singelen «Lionheart» i 2014. Singelen kom til 12.-plass på VG-lista og oppnådde platinastatus. Isachsen har dessuten forekommet som kulturell referanse, blant annet i tegneserien *Nobelkomiteen*, der en figur med hennes navn tilbys jobb i Den Norske Nobelkomite.

### Forretningsvirksomhet
Isachsen stiftet Sophie Elise AS 6. januar 2016 og har fungert som selskapets styreleder og daglig leder. I perioden 2016–2018 ble selskapets omsetning rapportert til 3,6, 4,8 og 4,2 millioner kroner, med utbytte på 2,1, 1,2 og 3,5 millioner kroner. Gjennom selskapet har hun utviklet kommersielle satsinger under merkenavnene Glöd (selvbrunings-, kosmetikk- og hudpleieprodukter) og The Shade (solbriller). Hun har også samarbeidet med Strawberry Publishing om bokklubben Litt Sophie og med Skappelstrikk om strikkekolleksjonene Skappel x Sophie Elise. Isachsen har utgitt tre selvbiografiske bøker på Cappelen Damm og Pilar Forlag.

### Podcast
Isachsen har vært involvert i flere podcastprosjekter, særlig i samarbeid med Fetisha Williams. De lanserte *Status* i 2019 og senere *Sophie Elise & Fetisha*, som ble publisert av NRK i 2022–2023 og senere av Acast i 2023. Hun har også deltatt som gjest i en rekke podcaster, blant annet *Big Five*, *Sommer i P2*, *The Kåss Furuseths*, *Snakk om sex med Kaveh Rashidi*, *Ida med hjertet i hånden*, *G-punktet*, *Kontoret*, *Må på behandling* og *Topp 3 med Mads & Rasmus*. I 2024 lanserte hun den abonnementsbaserte podcasten *Sophie Elise – snart mamma* på Podme, og senere samme år startet hun *Sophie Elise Podcast* via Roe Studio, tilgjengelig uten betalingsmur.

## Kontroverser
I 2021 ble selskapet Sophie Elise AS tildelt prisen Gullbarbie av Press – Redd Barna Ungdom, med begrunnelse i det organisasjonen beskrev som et unødvendig fokus på seksualisering og kropp i reklameinnhold.

I februar 2023 publiserte Isachsen et bilde på Instagram sammen med Nora Haukland, der Haukland holdt en liten pose med hvitt pulver. Hendelsen utløste omfattende reaksjoner, og det ble registrert over  klager til Kringkastingsrådet knyttet til NRKs samarbeid med Isachsen. Saken ble et tema i NRK-programmet *[[Debatten]]* under tittelen «Vil fjerne Sophie Elise fra NRK», og samarbeidet mellom NRK og Isachsen ble avsluttet i mars 2023. Isachsen kommenterte saken offentlig for første gang i radioprogrammet *Sommer i P2* 26. juni 2023. I forbindelse med rettssaken mot Marius Borg Høiby, forklarte Haukland i februar 2026 at posen inneholdt kokain og at den tilhørte Høiby.

## Politiske syn
Etter et rehabiliteringsopphold for avhengighet i 2022 uttrykte Isachsen støtte til rusreformen foreslått av Erna Solbergs regjering. Hun opplyste at hun stemte på Venstre ved kommunestyre- og fylkestingsvalget 2023, med begrunnelse i partiets synspunkter om dyrevelferd, miljø og nestekjærlighet.

## Privatliv
I november 2023 kunngjorde Isachsen at hun var gravid, med termin i april 2024.

## Priser og utmerkelser

## Filmografi (utvalg)

## Diskografi
### Singler
* 2014 «Lionheart»
* 2015 «Love Like That»
* 2017 «All Your Friends»
* 2018 «In My Head»
* 2018 «Next Summer»

## Bibliografi
* Isachsen, Sophie Elise (2016) *Forbilde*, Cappelen Damm 
* Isachsen, Sophie Elise (2018) *Elsk meg*, Cappelen Damm 
* Isachsen, Sophie Elise (2020) *Ting jeg har lært*, Strawberry Publishing 
* Isachsen, Sophie Elise (2022) *Boken om din fremtid – skriv livet du ønsker deg med manifestasjonen*, Bonnier Norsk Forlag 

## Referanser


## Eksterne lenker
* 
* 
* 
*